ባለስልጣን መስሪያ ቤቶቹ በመንገዱ ዘርፍ ያሉ ችግሮችን ለመፍታት የሚያስችል መፍትሔ እያዘጋጁ እንደሆኑ ገለጹ
የአዲስ አበባ መንገዶችና የኢትዮጵያ መንገዶች ባለስልጣን ለዲዛይን ስራ የሚውል ጊዜ የመንገድ ጥገና ስራ ላይ የሚስተዋሉ የግብአት እጥረቶችን ለመፍታት የሚያስችል መፍትሔ እያዘጋጁ እንደሆነ ገለጹ፡፡ ባለስልጣኖቹ ይህን ያሉት ዋልታ ቴሌቪዥን ባዘጋጀው የእንነጋገር የውይይት ፕሮግራም ላይ ነው፡፡የአዲስ አበባ መንገዶች ባለስልጣን የኮሚዩኒኬሽን ኃላፊ አቶ ጥዑማይ ወልደገብርኤል እንደተናገሩት በመንገድ ዘርፍ የሚታዩ የጥራት ችግሮችን እንዲሁም ለዲዛይን የሚውለው ጊዜ አነስተኛ በመሆኑ ባለስልጣኑ ችግሮችን ለመፍታት የሥልጠና ማዕከልን ከማቋቋም ጀምሮ የተለያዩ ሰራዎችን እያከናወነ መሆኑን አስታውቀዋል፡፡በሌላ በኩል የህብረተሰቡ የመንገድ ይገንባልኝ ጥያቄ በከፍተኛ ደረጃ እየጨመረ በመምጣቱና ፍትሀዊ የመንገድ ተደራሽነት እንዲሰፍን በአዲስ አደረጃጀት ሰፊ ስራዎችን እያከነወነ እንደሆነ አቶ ጥዑማይ አክለው ገልጸዋል፡፡በተያያዘ ጉዳይ የኢትዮጵያ መንገዶች ባለስልጣን በሀገር አቀፍ ደረጃ እየተከናወነ ያለው የመንገድ ጥገና ስራ ላይ በግብአት እጥረት መስተጓጎል እየገጠመው እንደሆነ ነው የገለጹት፡፡ይህ ችግር እየጨመረ በመምጣቱ ከጥገና ባሻገር አዲስ የሚገነቡ መንገዶች ላይም በስፋት እየተከሰተ መሆኑን የኢትዮጵያ አማካሪዎች ማሕበር ተወካይ አቶ ታደለ አምሳሉ ተናግረዋል፡፡ ችግሩን በዘላቂነት ለመፍታት ከክልሎችና የአስተዳድር አካላት ጋር በመነጋገር እየተሰራ እንደሆነና ይህን ጉዳይ በህግ ማዕቀፎች ለማስደገፍ በትኩረት እየተሰራ እንደሆነ ተሳታፊዎች በውይይቱ ላይ ጠቁመዋል፡፡            